Den 34-årige mand, der er sigtet for at voldtage en niårig pige, nægter sig skyldig. Det kom frem, da han lørdag blev fremstillet i et grundlovsforhør ved retten i Herning. Grundlovsforhøret var lukket for offentligheden af hensyn til både pigen og den fortsatte efterforskning, men sigtelsen blev læst op, inden dørene blev lukket. Selv om manden altså nægter sig skyldig, blev han varetægtsfængslet i fire uger. - Det gjorde han, fordi retten fandt, at der var en begrundet mistanke, fortæller anklager Iben Bøttker. Manden er sigtet for frihedsberøvelse og fuldbyrdet voldtægt. Ifølge sigtelsen lokkede han pigen ind i sin bil i Vinderup onsdag den 13. juni og kørte rundt med hende i to timer. Den 34-årige blev anholdt i går fredag efter flere dages efterforskning. Politiet fik de første informationer om, at der var sket en forbrydelse i mandags, og onsdag blev der lavet en videoafhøring af pigen. Torsdag og fredag var kriminalteknikere i aktion ved et pumpehus ved Legind Sø på Mors som et led i efterforskningen. Hvilken rolle pumpehuset spiller i sagen, er endnu ukendt. Politiet skriver i en pressemeddelelse, at overgrebet skete på et uidentificeret gerningssted. Den 34-årige valgte ikke at kære fængslingskendelsen til landsretten.

Opsummering:
Den sigtede blev lørdag stillet for en dommer ved retten i Herning.